ขอบคุณกองทัพเลื่อนซื้อเรือดำน้ำ โยกเงินใช้แก้โควิด
สันติ ขอบคุณกองทัพเรือยอมชะลอจ่ายเงินซื้อเรือดำน้ำ 1 ปี นำเงินมาช่วยแก้โควิด-19
15 ก.ย. 2563

นายสันติ พร้อมพัฒน์ รมช.การคลัง กล่าวถึงกรณีที่กองทัพเรือชะลอจ่ายเงินงวดแรกในการซื้อเรือดำน้ำ ว่า ความจริงต้องบอกว่าต้องขอบคุณกองทัพในเรื่องของเรือดำน้ำที่มีความจำเป็น มีความสำคัญ และต้องใช้อย่างยิ่งยวดในเมืองไทย เพราะประเทศเพื่อนบ้านมีเรือดำน้ำกัน 3-5 ลำแล้ว แต่ด้วยความเสียสละของกองทัพเรือ ที่ยอมเลื่อนการจ่ายเงินออกไปอีก 1 ปี ทำให้ประเทศสามารถนำเงินที่ต้องจ่ายงวดแรก 3 พันกว่าล้านบาท นำมาใช้ในการแก้ปัญหาเรื่องโควิด-19 ได้
นอกจากนี้ ต้องขอขอบคุณ พล.อ.ประยุทธ์ จันทร์โอชา นายกรัฐมนตรี ที่ส่งสัญญาณมาว่าหากกองทัพเรือพอจะเลื่อนจ่ายเงินได้ ก็ให้เลื่อนไปก่อน ซึ่งกองทัพเรือก็กลับไปดู และเจรจากับทางจีน ว่า ขออย่าเพิ่งมาปรับอะไรกับไทย
“ตอนนี้กองทัพเรือกำลังคุยกับจีนอยู่ ทำให้เงินที่ใช้ซื้อเรือดำเนินในส่วนนี้นำมาใช้จ่ายหมุนเวียนในระบบเศรษฐกิจ เวลาบ้านเมืองมีปัญหา กองทัพเขาก็ถอยให้ค่อนข้างเยอะ ผมยังนึกขอบคุณกองทัพเสียด้วยซ้ำ” นายสันติ กล่าว